เริ่มต้นวางแผนการเงิน
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
21 ส.ค. 2554

การวางแผนการเงินอาจเป็นเรื่องหนึ่งในหลายๆ เรื่องที่เราคิดกัน แต่หลายคนกลับไม่ได้ลงมือวางแผนกันอย่างจริงจังเสียที 
เรื่องแรกที่เราควรจะต้องทำก่อนตั้งแต่ต้นปีเลยคือการวางแผนภาษี หลายคนมักคิดกันว่าการวางแผนภาษีเป็นเรื่องที่ไปทำกันตอนปลายปี แต่ในความเป็นจริงแล้วหากโอกาสอำนวย เช่น ตลาดหุ้นซึ่งเป็นแหล่งลงทุนที่ให้ผลตอบแทนที่ดีในระยะยาวมีโอกาสปรับตัวขึ้น เราก็ควรเริ่มลงทุนในกองทุน RMF และ LTF กันได้ตั้งแต่ต้นปี เพราะเราอาจจะได้แต้มต่อหรือผลตอบแทนจากการลงทุนตั้งแต่ต้นปีเลยทีเดียว และหากระหว่างปีตลาดหุ้นเกิดผันผวน เราก็สามารถโอนย้ายหน่วยลงทุนทั้ง RMF และ LTF ไปยังกองทุน RMF และ LTFกองที่ไม่ผันผวนได้ เพื่อเป็นการล็อกผลตอบแทนที่ดีเอาไว้ตั้งแต่ต้น
สำหรับกองทุน RMF นั้น มีข้อกำหนดว่าจะต้องลงทุนต่อเนื่องกัน 5 ปี และจะสามารถไถ่ถอนได้เมื่อผู้ลงทุนมีอายุ 55 ปี 
ดังนั้น หากปราศจากแผนการลงทุนแล้ว ผลตอบแทนที่เราได้รับอาจจะไม่ดีเท่าที่ควร เช่น หลายท่านไม่ต้องการลงทุนที่ผันผวนเลยไปลงทุนในกองทุนตราสารหนี้ที่ให้ผลตอบแทนที่ไม่สูง แต่ความแน่นอนสูง แต่หากเราวิเคราะห์สถานการณ์การลงทุนไว้ล่วงหน้า เราจะสามารถกำหนดแผนการลงทุนในกองทุนที่ให้ผลตอบแทนที่สูงขึ้นและมีแผนในการโอนย้ายกองทุนอย่างมีประสิทธิภาพ 
ในกรณีกองทุน LTF ก็สามารถทำเช่นเดียวกับ RMF แต่กองทุนLTF จะถูกกำหนดให้ลงทุนในหุ้นได้อย่างเดียว แต่สามารถลงทุนในกองทุนบางกองที่มีการซื้อหุ้นและขายสัญญาล่วงหน้า เพื่อเป็นการลดความผันผวนของผลตอบแทนได้ดี
ดังเช่นสถานการณ์สมมติดังนี้ หากปีหน้าคาดการว่าตลาดหุ้นจะปรับตัวสูงขึ้นจากการฟื้นตัว เราสามารถลงทุนในกองทุน RMF ที่ลงทุนในหุ้นและลงทุนในกองทุน LTF ที่ไม่มีการขายสัญญาล่วงหน้าได้ตั้งแต่ต้นปี โดยเราอาจกำหนดผลตอบแทนที่คาดเอาไว้ประมาณ 1015% เมื่อผลตอบแทนที่ได้รับใกล้เคียงผลตอบแทนที่เราคาดหวังเอาไว้ เราก็เริ่มทยอยโอนย้ายกองทุน RMF ไปยังกองทุนตราสารหนี้เพื่อล็อกผลตอบแทนเอาไว้ เพื่อรอโอกาสที่ตลาดหุ้นปรับฐานใหม่อีกครั้ง ค่อยย้ายการลงทุนไปยังกองทุน RMF ที่ลงทุนในหุ้นอีกครั้ง 
สำหรับกองทุน LTF ก็ทำในลักษณะเดียวกัน แต่เมื่อกองทุนที่เราลงทุนไว้ใกล้เคียงกับผลตอบแทนที่เราต้องการ ก็ทยอยโอนย้ายไปยังกองทุน LTF ที่มีการขายสัญญาล่วงหน้าเอาไว้เพื่อเป็นการล็อกผลตอบแทนได้เช่นกัน
การทำเช่นนี้เพื่อการวางแผนการลงทุนไปพร้อมๆ กับการบริหารภาษี เพราะเราสามารถลดหย่อนภาษีในอัตราฐานภาษีของเราแล้ว เรายังสามารถได้รับผลตอบแทนที่ดีได้อีกด้วย
คุณๆ ทั้งหลายทราบไหมครับว่า หากเราลงทุนอย่างระมัดระวัง ค่อยเป็นค่อยไปตามแผนการที่วางเอาไว้ เพียง 15% ต่อปี เงินลงทุนเริ่มต้นของเราจะเติบโตได้เท่าตัวหรือ 100% ในเวลาเพียง 4 ปีเศษๆ เท่านั้นเอง
สำหรับแผนการลงทุนอื่นๆ นอกเหนือจากการลงทุนจากแผนภาษีนั้น คุณๆ ควรจะมีการกระจายการลงทุนหรือแบ่งเงินลงทุนไปยังสินทรัพย์หลายๆ ประเภทตามความเสี่ยงที่รับได้ตามวัตถุประสงค์และระยะเวลาที่ผู้ลงทุนตั้งใจไว้ การกระจายการลงทุนนั้นเพื่อเป็นการสร้างกลุ่มหลักทรัพย์ที่ให้ผลตอบแทนที่ดี และมีความเสี่ยงต่ำ รวมถึงเป็นการวางแผนการลงทุนให้เหมาะสมกับสถานการณ์ปัจจุบัน และที่สำคัญจะมีแผนการในการปรับสัดส่วนการลงทุนเมื่อสถานการณ์ต่างๆ เปลี่ยนแปลงไป
สำหรับการวางแผนการลงทุนดังที่กล่าวมานั้น ทางธนาคารเกียรตินาคินมีทีมที่ปรึกษาการลงทุนไว้บริการลูกค้า และผู้สนใจในการวางแผนการลงทุนอย่างมีประสิทธิภาพ คุณๆ สามารถโทร.นัดหมายกับนักวางแผนการลงทุนของเราได้ที่หมายเลข 026803180 หรือหากมีข้อสงสัยเรื่องการวางแผนการออมและการลงทุน สามารถส่งคำถามมาได้ที่ [email protected] ...พบกันใหม่วันจันทร์หน้าครับ